9 000 ludźi je cyłkownje 15 předstajenjow lětušich Krabatowych swjedźenskich hrow widźało. Sobotu su so lajskim hrajerjam, ale tež wšitkim dalšim pomocnikam dźakowali.
Čorny Chołmc (AK/SN). We Wojerowskej serbskej dźěłanskej drasće poskićowaštej Heidi a Edith Grögerec na Krabatowych swjedźenskich hrach bowlu a lód, rumowaštej sudobjo a wotpadki. „Tajke čestnohamtske dźěło skruća zhromadnosć“, rjeknyštej wonej sobotu na dźaknym zarjadowanju. Wonej słušeštej k tym, kotřiž su so lětsa za Krabatowe swjedźenske dny angažowali.
9 000 ludźi je 15 předstajenjow widźało. A woni njeběchu jeno z Němskeje, ale tež ze Šwicarskeje, Awstriskeje a samo z Norwegskeje. „Naše hesło wot wšeho spočatka bě, zo wjes dźiwadło hraje“, rjekny intendant Peter Siebecke minjenu sobotu. „Tole chcemy tež dale wobkedźbować.“ Wosom powołanskim dźiwadźelnikam poboku bě 85 lajkow. Pjatnaćo z nich mějachu wjetše abo mjeńše pasaže rěčeć. Zasadźenych bě dalšich 40 pomocnikow, kotřiž poskićachu napoje a jědźe, starachu so wo porjad na parkowanišću abo mazachu pomazki.
szl_Latn szl_Latn szl_Latn